Predmet C-445/19
Viasat Broadcasting UK Ltd
protiv
TV2/Danmark A/S i Kraljevina Danska
(zahtjev za prethodnu odluku koji je uputio Østre Landsret)
Presuda Suda (veliko vijeće) od 24. studenog 2020.
„Zahtjev za prethodnu odluku – Državne potpore – Javno društvo za radiodifuziju – Članak 106. stavak 2. UFEU-a – Usluge od općeg gospodarskog interesa – Potpora spojiva s unutarnjim tržištem – Članak 108. stavak 3. UFEU-a – Obavijest – Nepostojanje – Obveza korisnika da plati kamate za razdoblje nezakonitosti te potpore – Izračun kamata – Iznosi koje treba uzeti u obzir”
1.        Potpore koje dodjeljuju države – Nadležnosti Komisije i nacionalnih sudova – Uloga nacionalnih sudova – Zaštita prava pojedinaca u slučaju povrede obveze prethodnog obavješćivanja – Obveza nacionalnih sudova da uzmu u obzir sve posljedice te povrede
(čl. 108. st. 3. UFEU-a)
(t. 16., 17.)
2.        Potpore koje dodjeljuju države – Planovi potpora – Dodjela potpore protivno zabrani propisanoj člankom 108. stavkom 3. UFEU-a – Naknadna odluka Komisije kojom se potpora proglašava spojivom s unutarnjim tržištem – Učinak – Naknadna legalizacija nacionalnih pravnih akata u vezi s dodjelom potpore – Nepostojanje
(čl. 108. st. 3. UFEU-a)
(t. 19.-21.)
3.        Potpore koje dodjeljuju države – Planovi potpora – Dodjela potpore protivno zabrani propisanoj člankom 108. stavkom 3. UFEU-a – Naknadna odluka Komisije kojom se potpora proglašava spojivom s unutarnjim tržištem – Obveze nacionalnih sudova kojima je podnesen zahtjev za povrat – Plaćanje kamata za razdoblje nezakonitosti – Doseg – Potpore proglašene spojivima s unutarnjim tržištem na temelju članka 106. stavka 2. UFEU-a – Uključenost
(čl. 106. st. 2. i čl. 108. st. 3. UFEU-a)
(t. 24.-28., 35., 36., 40.-44. i t. 1. izreke)
4.        Potpore koje dodjeljuju države – Planovi potpora – Dodjela potpore protivno zabrani propisanoj člankom 108. stavkom 3. UFEU-a – Naknadna odluka Komisije kojom se potpora proglašava spojivom s unutarnjim tržištem – Obveze nacionalnih sudova kojima je podnesen zahtjev za povrat – Plaćanje kamata za razdoblje nezakonitosti – Doseg – Potpore dodijeljene korisniku prenesene povezanim poduzećima – Uključenost – Potpore koje je korisniku dodijelilo poduzeće pod državnim nadzorom – Uključenost
(čl. 108. stavak 3. UFEU-a)
(t. 49.-51., t. 2. izreke)
Kratak prikaz
TV2 je dansko društvo za radiodifuziju kojemu je povjerena zadaća pružanja javne usluge koja se sastoji od produkcije i emitiranja nacionalnih i regionalnih televizijskih programa. Kako bi ostvarila tu zadaću, primila je sredstva proizišla iz pristojbi i prihoda od oglašavanja isplaćena posredstvom Fonda TV2 koji je pod nadzorom javnih vlasti. Te mjere Kraljevina Danska nije prijavila Europskoj komisiji i provedene su prije nego je bilo definitivno utvrđeno da su to potpore spojive s unutarnjim tržištem na temelju članka 106. stavka 2. UFEU-a, jer su bile nužne za ispunjenje zadaće pružanja javne usluge dodijeljene društvu TV2.
Na temelju nepostojanja prijave tih potpora i njihove preuranjene primjene uz povredu članka 108. stavka 3., Viasat, poduzeće konkurent društva TV2, podnijelo je sudu koji je uputio zahtjev, Østre Landsret (Žalbeni sud regije Istok, Danska), zahtjev da TV2 plati kamate za razdoblje nezakonitosti dotičnih potpora, odnosno razdoblja od njihove provedbe 1995. do 20. travnja 2011. kada je donesene konačna odluka Komisije kojom je utvrđena dodjela nezakonitih ali spojivih potpora (1). Prema Viasatu, da nisu postojale nezakonite potpore, TV2 bi morao platiti te kamate da je bio pozajmio taj novac na tržištu, u očekivanju donošenja konačne Komisijine odluke.
U tim je okolnostima sud koji je uputio zahtjev odlučio upitati Sud primjenjuje li se obveza koju imaju nacionalni sudovi, da nalože korisniku državne potpore koja je provedena uz povredu članka 108. stavka 3. UFEU-a plaćanje kamata za razdoblje nezakonitosti te potpore također kada Komisija svojom konačnom odlukom zaključi da su nezakonite potpore spojive s unutarnjim tržištem na temelju članka 106. stavka 2. UFEU-a. Sud koji je uputio zahtjev također je pitao primjenjuje li se ta obveza na potpore koje je TV2 prenio na povezana poduzeća i na one koje je isplatilo poduzeće pod državnom kontrolom.
Ocjena Suda
Kao prvo, kada je riječ vezi između članka 108. stavka 3. UFEU-a i članka 106. stavka 2. UFEU-a, Sud najprije podsjeća da, kada Komisija donese konačnu odluku u kojoj je zaključila da je potpora spojiva, iako nacionalni sud nije dužan naložiti njezin povrat, on treba međutim, primjenom prava Unije, naložiti njezinom korisniku plaćanje kamata za razdoblje nezakonitosti te potpore. Naime, provedba potpore uz povredu članka 108. stavka 3. UFEU-a njezinu korisniku pribavlja nepoštenu prednost koja se sastoji, s jedne strane, od neplaćanja kamata koje bi platio na predmetni iznos nespojive potpore da je morao pozajmiti taj iznos na tržištu dok čeka donošenje konačne Komisijine odluke i, s druge strane, od poboljšanja njegova konkurentnog položaja u odnosu na druge subjekte na tržištu tijekom razdoblja nezakonitosti predmetne potpore.
Sud zatim naglašava da se pitanje treba li mjeru kvalificirati kao državnu potporu postavlja prije onoga koje se sastoji od provjere, prema potrebi, je li potpora nespojiva u smislu članka 107. UFEU-a i ipak je potrebno za izvršenje zadaće koja je zadana korisniku predmetne mjere, na temelju članka 106. stavka 2. UFEU-a. Posljedično, Komisija mora, prije eventualnog ispitivanja mjere u odnosu na tu odredbu, moći provjeriti je li ta mjera državna potpora, što zahtijeva prethodnu prijavu planirane mjere toj instituciji Unije, u skladu s člankom 108. stavkom 3. prvom rečenicom UFEU-a.
Nadalje, sud precizira da svaka iznimka od općeg pravila koje predstavlja ta obveza prijave mora biti izričito predviđena i da ispunjenje zadaća poduzeća koje je zaduženo za pružanje usluge od općeg gospodarskog interesa ne može kao takvo opravdati odstupanje od navedene obveze.
Posljedično, mjere potpore u korist takvog poduzeća ostaju podložne obvezi prethodne prijave predviđene u članku 108. stavku 3. prvoj rečenici UFEU-a, ako ne postoji izričito odstupanje od tog općeg pravila, tako da države članice imaju obvezu ne provoditi takve mjere sve dok Komisija ne donese konačnu odluku o njima. Nepoštovanje tih obveza znači nezakonitost predmetnih potpora, tako da njihov korisnik ne može imati legitimno očekivanje ni o zakonitosti dodjele tih potpora ni o zakonitosti prednosti koju ima jer nije platio kamate dugovane za razdoblje njihove nezakonitosti.
Stoga, prema mišljenju Suda, kako bi se osigurao koristan učinak obveze prijave kao i Komisijino prikladno i cjelovito ispitivanje državnih potpora, nacionalni sudovi moraju uzeti u obzir sve posljedice povrede te obveze i donijeti prikladne mjere kako bi ih ispravili, što uključuje obvezu da korisnik nezakonite potpore plati kamate za razdoblje njezine nezakonitosti, iako je taj korisnik poduzeće zaduženo za pružanje usluge od općeg gospodarskog interesa, u smislu članka 106. stavka 2. UFEU-a.
Kao drugo, kada je riječ o iznosu koji treba uzeti u obzir radi izračuna kamata, Sud podsjeća da su sudovi Unije potvrdili valjanost Komisijine odluke i konačno odlučili da prihodi od pristojbi isplaćeni društvu TV2 i zatim prenijeti njegovim regionalnim postajama (2), kao i prihodi od oglašavanja koji su društvu TV2 prenijeti posredstvom Fonda TV2 (3)jesu državne potpore u smislu članka 107. stavka 1. UFEU-a. Posljedično, iznosi tih sredstava i prihoda koje je TV2 ostvario i koji su dio potpora provedenih uz povredu članka 108. stavka 3. UFEU-a, moraju također dovesti do plaćanja kamata za razdoblje nezakonitosti tih potpora.
1      Odluka Komisije 2011/839/EU o mjerama koje je poduzela Danska (C 2/03) u odnosu na TV2/Danmark (SL 2011, L 340, str. 1.). Sud je odbio tužbu za poništenje te odluke presudom od 9. studenoga 2017. Viasat Broadcasting UK/TV2/Danmark (C 657/15 P, EU:C:2017:837).
2      Svojom presudom od 9. studenoga 2017., TV2/Danmark/Komisija (C-649/15 P, EU:C:2017:835) Sud je odbio žalbu društva TV2 protiv presude Općeg suda od 24. rujna 2015., TV2/Danmark/Komisija (T-674/11, EU:T:2015:684) i tako potvrdio pravilnost nadzora koji izvršava Opći sud, u dijelu u kojem je on ocijenio da navedeni prihodi jesu državne potpore dodijeljene društvu TV2.
3      Svojim presudama od 9. studenoga 2017., Komisija/TV2/Danmark (C-656/15 P, EU:C:2017:836) i od 9. studenoga 2017., Viasat Broadcasting UK/TV2/Danmark (C-657/15 P, EU:C:2017:837) Sud je ukinuo presudu Općeg suda od 24. rujna 2015., TV2/Danmark/Komisija (T-674/11, EU:T:2015:684) u mjeri u kojoj je bio poništio Odluku 2011/839 u dijelu u kojem je Komisija u njoj smatrala da prihodi od oglašavanja iz 1995. i 1996. isplaćeni društvu TV2 posredstvom Fonda TV2 jesu državne potpore.